Document ID: 31984R2396

*****
ΚΑΝΟΝΙΣΜΟΣ (ΕΟΚ) αριθ. 2396/84 ΤΗΣ ΕΠΙΤΡΟΠΗΣ
της 20ής Αυγούστου 1984
σχετικά με τις λεπτομέρειες κατάρτισης του ισοζυγίου προβλέψεων στον αμπελοοινικό τομέα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως αγοράς του αμπελοοινικού τομέα (1), όπως τροποποιήθηκε τελευταία από τον κανονισμό (ΕΟΚ) αριθ. 1208/84 (2), και ιδίως το άρθρο 5 παράγραφοι 1 και 2,
Εκτιμώντας:
ότι το άρθρο 5 παράγραφος 1 του κανονισμού (ΕΟΚ) αριθ. 337/79 προβλέπει την κατάρτιση ισοζυγίου προβλέψεων, πριν από τις 10 Δεκεμβρίου κάθε έτους, προκειμένου να προσδιορισθούν οι πόροι και οι ανάγκες της Κοινότητας στον αμπελοοινικό τομέα· ότι για να τηρηθεί η προαναφερόμενη προθεσμία είναι απαραίτητο να καθορισθεί η ημερομηνία κατά την οποία οι ανακοινώσεις των κρατών μελών πρέπει να διαβιβάζονται στην Επιτροπή·
ότι ο κανονισμός (ΕΟΚ) αριθ. 2102/84 της Επιτροπής της 13ης Ιουλίου 1984 σχετικά με τις δηλώσεις όσον αφορά τη συγκομιδή, την παραγωγή και τα αποθέματα προϊόντων του αμπελοοινικού τομέα (3) προβλλέπει τις πληροφορίες που πρέπει να παρέχονται και που καθιστούν δυνατή την κατάρτιση του ισοζυγίου προβλέψεων· ότι, εκτός από τις πληροφορίες αυτές, τα κράτη μέλη ανακοινώνουν στην Επιτροπή κάθε άλλο στοιχείο που είναι απαραίτητο για την κατάρτιση του εν λόγω ισοζυγίου· ότι προκειμένου να καταρτισθεί το ισοζύγιο κατά τρόπο όσο το δυνατό πιο αξιόπιστο, ενδείκνυται να ληφθεί υπόψη κάθε άλλη αξιόπιστη πηγή πληροφοριών· ότι, κατά συνέπεια, είναι σκόπιμο να προσδιορισθούν οι πηγές πληροφοριών που πρέπει να λαμβάνονται υπόψη·
ότι το άρθρο 5 παράγραφος 2 του κανονισμού (ΕΟΚ) αριθ. 337/79 ορίζει ότι στο ισοζύγιο προβλέψεων πρέπει να εμφαίνεται το μερίδιο που αναλογεί στους επιτραπέζιους οίνους και τους v.q.p.r.d.· ότι, προκειμένου να προσδιορισθούν καλύτερα οι πόροι και οι ανάγκες της Κοινότητας όσον αφορά τον οίνο, είναι σκόπιμο να παρουσιάζονται αναλυτικά οι διάφορες κατηγορίες οίνων ανάλογα με το χρώμα τους, οίνοι λευκοί αφενός, οίνοι κόκκινοι και ροζέ, αφετέρου·
ότι είναι σκόπιμο να καθορισθούν οι προϋποθέσεις υπό τις οποίες είναι δυνατόν να γίνεται χρήση άλλων πληροφοριών εκτός αυτών που παρέχουν τα κράτη μέλη·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το ισοζύγιο προβλέψεων καταρτίζεται από την Επιτροπή βάσει όλων των διαθέσιμων στοιχείων, και ιδίως βάσει:
- ανακοινώσεων που διαβιβάζουν τα κράτη μέλη,
- κάθε άλλης αξιόπιστης πληροφορίας.
2. Προκειμένου να εφαρμοσθεί η παράγραφος 1 πρώτη περίπτωση, τα κράτη μέλη ανακοινώνουν στην Επιτροπή το αργότερο στο 30 Νοεμβρίου της τρέχουσας περιόδου εμπορίας, τουλάχιστον τα στοιχεία που αναφέρονται στο παράρτημα, πίνακες Α, Β και Γ.
3. Όσον αφορά τις πληροφορίες που αναφέρονται στην παράγραφο 1 δεύτερη περίπτωση, γίνεται χρήση κάθε διαθέσιμης πηγής πληροφοριών, και ιδίως:
α) δημοσιεύσεων σχετικά με την παραγωγή και το εμπόριο στα κράτη μέλη,
β) των επαγγελματικών οργανώσεων οι οποίες αντιπροσωπεύουν την παραγωγή και το εμπόριο στα κράτη μέλη και ιδιαίτερα των οργανώσεων που μετέχουν της συμβουλευτικής Επιτροπής του αμπελοοινικού τομέα.
Άρθρο 2
Οι πληροφορίες που αναφέρονται στο άρθρο 1 παράγραφος 1 δεύτερη περίπτωση χρησιμοποιούνται μόνο στην περίπτωση κατά την οποία διαπιστώνεται σημαντική διαφορά, που μπορεί να θέσει σε κίνδυνο την καλή λειτουργία της αμπελοοινικής αγοράς, ανάμεσα στα στοιχεία τα οποία διαβιβάζουν τα κράτη μέλη μέσω της ανακοίνωσης που αναφέρεται στο άρθρο 1 παράγραφος 2 και τις εν λόγω πληροφορίες.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Αυγούστου 1984.

Labels: 12
17
19